Bétera ultima els preparatius de la Setmana Fallera
09 de març de 2022

En la població de Bétera ja es respira l'ambient faller que dona principi aquest dissabte amb la Crida als peus d'uns dels emblemes patrimonials del municipi: el Castell.

La Setmana Fallera ja s'albira en un calendari carregat de llum, color, pólvora i flors baix un escenari que, tal com qualifica l'Alcaldessa de Bétera, Elia Verdevío, “és molt esperat per les nostres cinc comissions i la nostra Junta Local. Sens dubte, aquestes són les Falles de la il·lusió, de la recuperació de la normalitat i ho fem amb molta alegria i ganes de gaudir, però, sobretot, sense perdre de vista la situació tan complicada i difícil que hem travessat a conseqüència de la pandèmia”. És per això, que l'Alcaldessa ha apel·lat “al sentit comú, civisme i respecte de tots i totes per a poder celebrar unes Falles molt especials aquest 2022”.

En aquesta mateixa línia, el regidor de Festes, Manuel Pérez, ha agraït “el saber estar, la responsabilitat i la paciència de les màximes representants de la festa, Mª Ángeles Valls i Carla López, que després de dos anys podran viure al 100% el seu regnat”. Al seu torn, també ha volgut agrair la gran labor de les cinc comissions i de la Junta Local “perquè han sabut afrontar aquesta situació i renàixer de les seues cendres com a bons fallers i falleres”.

Setmana Fallera

Els actes començaran aquest divendres dia 11 amb la tradicional Cantà on el cant valencià versarà a les Falleres Majors de totes les comissions. L'acte donarà inici a les 22:30h a l'Ajuntament i continuarà en la Falla La Barraca, la Falla Gran Via de l'Est, la Falla Gran Via del Sud, la Falla La Albereda i la Falla El Carraixet.

El dissabte a les 19:30h el Castell acollirà la Crida on les Falleres Majors de Bétera, acompanyades de les Falleres Majors de les cinc comissions falleres, donaran el tret d'eixida oficial a les festes de Sant Josep i convidaran a tota la ciutadania a gaudir de les tan esperades Falles 2022. Tot això amb un espectacle audiovisual que conjugarà a la perfecció la llum, el so i el foc als peus de l'emblemàtic Castell de Bétera.

A més a les 23:30h la música de l'Orquestra Evasió farà ballar a tots els fallers i falleres en el recinte de Fruits Bétera.

El diumenge 13 a les 12:00h, Mas Camarena, gaudirà d'una jornada típica de Falles amb un concurs de paelles que finalitzarà amb una Mascletà.

La setmana fallera seguirà amb la Plantà el dia 15 on les cinc comissions de Bétera trauran al carrer els seus monuments que seran examinats pel jurat el matí següent.

El dimecres 16 a les 17:30h arrancarà el famós homenatge al Xiquet de Bétera que congregarà a tots els fallers i falleres del municipi. En finalitzar, la Casa de la Cultura acollirà el lliurament de premis.

La Cavalcada tindrà lloc el pròxim dia 17 mentre que l'ofrena a la Verge dels Desemparats serà el dia 18 a partir de les 17:00h i anirà des de la Glorieta fins a l'Església de La nostra Senyora dels Desemparats.

El dissabte 19 començarà amb l'ofrena a San José a l'església de la Puríssima i després tindrà lloc una missa a l'Església dels Desemparats. A la fi de l'eucaristia, la pólvora farà vibrar a tots els veïns i veïnes amb 5 mascletàs.

La Cremà infantil començarà a les 21:00h i els monuments majors es cremaran per ordre dels premis: a les 23:00h el 5é i 4t premi, a les 23:30h el 3er i 2n premi i a les 00:15h el 1r premi.

Amb tots aquests actes, el regidor de Festes, ha convidat “a tots i a totes a participar en cada acte i activitat i a gaudir en harmonia d'aquests dies de convivència”.